На основу члана 46. став 1. Закона о планирању и изградњи ("Службени гласник РС",  
бр. 72/09, 81/09-исправка, 64/10-УС, 24/11, 121/12, 42/13-УС, 50/13-УС, 98/13-УС, 132/14, 145/14 и 83/18) и члана 37. став 1. тачка 5. Статута општине Инђија („Службени лист општине Инђија“ бр. 9/13 - пречишћен текст и 7/18), Скупштина општине Инђија, на седници одржаној 10.децембра 2018. године, доноси

**ОДЛУКУ О ИЗРАДИ**

**ПЛАНА ДЕТАЉНЕ РЕГУЛАЦИЈЕ** **СЕВЕРОИСТОЧНЕ РАДНЕ ЗОНЕ**

**У ИНЂИЈИ**

Члан 1.

Приступа се изради Плана детаљне регулације североисточне радне зоне у Инђији (у даљем тексту: План).

Члан 2.

Овом одлуком утврђује се оквирна граница обухвата Плана, а коначна граница обухвата Плана ће се дефинисати Нацртом Плана.

Планом су обухваћени блокови број 11, 35, 36, 37, 90, 93, 94, 95, 96 и 97 у Инђији.

Почетна тачка описа оквирне границе обухвата Плана детаљне регулације североисточне радне зоне у Инђији се налази на тромеђи катастарских парцела 7708, 7709 и 3598/4 у катастарској општини Инђија.

Од тромеђе граница у правцу североистока прати границу грађевинског подручја насеља Инђија до тромеђе путева, катастарске парцеле 6925, 7750/1 и 6943, дужином од око 38 m у правцу југа прати западну међу пута, катастарска парцела 7750/1, пресеца га у правцу североистока, прелази у катастарску општину Нови Карловци и прати границу грађевинског подручја насеља Инђија до тромеђе пута, катастарска парцела 2354 (КО Нови Карловци), катастарске парцеле 2315/4 (КО Нови Карловци) и границе катастарских општина Инђија и Крчедин.

Од тромеђе граница у правцу југа прати границу грађевинског подручја насеља Инђија до границе катастарских парцела 2579/2 и 2578/5, скреће ка југозападу и даље ка југозападу прати границу грађевинског подручја насеља Инђија до тромеђе пута, катастарска парцела 2615 и катастарских парцела 2595/3 и 2595/4, пресеца пут, прелази у катастарску општину Инђија и наставља у правцу југозапада и прати границу грађевинског подручја насеља Инђија до тромеђе катастарских парцела 7507/21, 7507/22 и 7507/19.

Од тромеђе граница у правцу севера прати источну међу железничке пруге, катастарске парцеле 3598/8 и 3598/4 и долази до почетне тачке описа оквирне граница обухвата Плана.

Укупна површина подручја обухваћеног оквирном границом обухвата Плана износи око 737,50 hа.

Предметно подручје се налази у катастарским општинама Инђија и Нови Карловци.

Графички приказ оквирне границе обухвата планског подручја је саставни део ове Одлуке.

Члан 3.

Услови и смернице од значаја за израду Плана дати су у планском документу вишег реда – Плану генералне регулације насеља Инђије („Службени лист општина Срема“, бр. 14/06 и 30/11).

Члан 4.

Принципи планирања, коришћења, уређења и заштите простора у обухвату Плана засниваће се на принципима рационалне организације и уређења простора и усклађивању планираних садржаја са могућностима и ограничењима у простору.

Члан 5.

Визија израде Плана је усклађивање планираних садржаја са потенцијалима и ограничењима у простору на начин који би омогућио одрживост планског решења, као и економску, еколошку и социјалну оправданост планираних намена.

Циљеви планирања, коришћења, уређења и заштите планског подручја су: утврђивање планских решења коришћења, уређења и заштите простора у обухвату Плана, заштита и унапређење коришћења грађевинског земљишта у циљу одрживог развоја, одрживо коришћење природних и створених ресурса уз заштиту и унапређење животне средине, дефинисање површина јавне намене, као и дефинисање правила уређења и грађења за радне садржаје и комплексе.

Члан 6.

Концептуални оквир планирања, коришћења, уређења и заштите планског подручја обухвата Плана утврђен је у планским поставкама Плана генералне регулације насеља Инђија („Службени лист општина Срема“, бр. 14/06 и 30/11).

Структуру основних намена простора и коришћења земљишта у обухвату Плана према плану вишег реда чине: радне површине, вишепородично и породично становање, породично становање са радом, комплекс трафостанице, саобраћајни терминали, заштитно зеленило и улични коридори.

Члан 7.

Ефективан рок за израду Нацрта Плана је 90 (деведесет) радних дана, од дана достављања Обрађивачу Извештаја о обављеном раном јавном увиду, достављања адекватног катастарско-топографског плана, као и услова за уређење простора од органа, организација и предузећа који су Законом овлашћени да их утврђују.

Члан 8.

Средства за израду Плана обезбеђује општина Инђија.

Члан 9.

Обрађивач Плана је Јавно предузеће за просторно и урбанистичко планирање и пројектовање „Завод за урбанизам Војводине“ Нови Сад, Железничка број 6/III.

Члан 10.

После доношења ове Одлуке, носилац израде Плана - орган надлежан за послове урбанизма општине Инђија организоваће упознавање јавности са општим циљевима и сврхом израде Плана, могућим решењима за развој просторне целине, као и ефектима планирања, у поступку оглашавања раног јавног увида.

Рани јавни увид оглашава се у средствима јавног информисања и у електронском облику на интернет страници јединице локалне самоуправе и на интернет страници доносиоца плана и траје 15 дана. Рани јавни увид почиње даном оглашавања.

Члан 11.

Пре подношења органу надлежном за његово доношење, План подлеже стручној контроли и излаже се на јавни увид.

Излагање Плана на јавни увид оглашава се у дневном листу и локалном листу и траје 30 дана од дана оглашавања, када ће се објавити подаци о времену и месту излагања Плана на јавни увид, о начину на који заинтересована правна и физичка лица могу доставити примедбе на План, као и друге информације које су од значаја за јавни увид.

Члан 12.

Саставни део ове Одлуке је Решење о изради Извештаја о стратешкој процени утицаја Плана детаљне регулације североисточне радне зоне у Инђији на животну средину, које је донело Одељење за урбанизам, комунално-стамбене послове и заштиту животне средине Општинскe управе општине Инђија, број 35-505/2018-IV-02 од 09.11.2018. године.

Члан 13.

План ће бити сачињен у 4 (четири) примерака у аналогном и 4 (четири) примерака у дигиталном облику, од чега ће по један примерак потписаног Плана у аналогном облику и по један примерак плана у дигиталном облику чувати у својој архиви Обрађивач, а преостали примерци ће се чувати у органима Општине.

Члан 14.

Ступањем на снагу ове одлуке престаје да важи Одлука о изради Измена и допуна Плана детаљне регулације североисточне радне зоне (блокови број 11, 35, 36, 37, 90, 93, 94, 95 и 97) у Инђији („Службени лист општине Инђија“, број 15/18).

Члан 15.

Ова Одлука ступа на снагу осмог дана од дана објављивања у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број:35-572/2018-I Председник**

**Дана:10.децембра 2018.године**

**Инђија Милан Предојевић**

**ПРЕДЛОГ**

**О Д Л У К А**

**О ИЗРАДИ ПЛАНА ДЕТАЉНЕ РЕГУЛАЦИЈЕ СЕВЕРОИСТОЧНЕ РАДНЕ ЗОНЕ**

**У ИНЂИЈИ**

**Предлагач: Општинско веће**

**Обрађивач: Општинска управа**

**Доноси: Скупштина општине Инђија**

**Инђија, 2018**